Tommy (άλμπουμ)

Ιστορία του δίσκου

Το 1968, οι Who είχαν πλέον αρχίσει να προοδεύουν από μουσικής άποψης, με τον κιθαρίστα και βασικό συνθέτη, Πιτ Τάουνσεντ, να φανερώνει μία επιθυμία για κάτι πιο δημιουργικό σε σχέση με τα ποπ-ροκ τραγούδια των τριών πρώτων άλμπουμ τους. Ο ίδιος είχε σταματήσει την χρήση ναρκωτικών ουσιών και είχε εντρυφήσει στην διδασκαλία του πνευματικού καθοδηγητή, Μεχέρ Μπάμπα.
Τον Αύγουστο εκείνης της χρονιάς, ο εκδότης του περιοδικού "Rolling Stone", Τζαν Γουένερ, περιέγραψε το νέο πρότζεκτ του Τάουνσεντ, το οποίο δεν είχε ονομαστεί ακόμη. Προσωρινοί τίτλοι που του είχαν δοθεί ήταν "Deaf Dumb and Blind Boy" και "Amazing Journey", αλλά ο Τάουνσεντ του έδωσε την ονομασία "Tommy". Ο βασικός στόχος των στίχων του άλμπουμ ήταν να περιγράψει την ζωή ενός τυφλού, κωφού και χαμηλής νοημοσύνης αγοριού και την προσπάθεια του να επικοινωνήσει με τους γύρω του.
Στα τέλη του 1968, είχαν κλείσει 18 μήνες περιοδειών, οι οποίοι βοήθησαν το συγκρότημα να δεθεί επί σκηνής, γεγονός που είναι εμφανές στο άλμπουμ "The Rolling Stones Rock and Roll Circus" των Rolling Stones, στο οποίο συμμετείχαν και οι Who και κυκλοφόρησε τελικά το 1996. Οι ηχογραφήσεις του νέου άλμπουμ είχαν ξεκινήσει τον Σεπτέμβριο του 1968 και συνεχίστηκαν μέχρι τον Μάρτιο του 1969.
Το "Tommy" κυκλοφόρησε τον Μάιο , δύο μήνες μετά το επιτυχημένο σινγκλ "Pnball Wizard". Οι πωλήσεις του δίσκου ήταν οι μεγαλύτερες που είχε κάνει άλμπουμ των Who μέχρι τότε, με 200.000 αντίτυπα στις δύο πρώτες εβδομάδες του στις Ηνωμένες Πολιτείες, οδηγώντας το στην τέταρτη θέση των τσαρτ του Billboard. Ταυτόχρονα, σκαρφάλωσε στο # 2 στην Μεγάλη Βρετανία, ενώ επιτυχία γνώρισαν και τα σινγκλ "See Me, Feel Me " και "I'm Free".
Η περιοδεία για την προώθηση του δίσκου ξεκίνησε από την Βόρεια Αμερική στις 9 Μαΐου 1969 και στις αρχές Ιουλίου συνεχίστηκε στην Αγγλία. Στις 17 Αυγούστου επανήλθαν στις Ηνωμένες Πολιτείες για να παίξουν στο φεστιβάλ του Γούντστοκ, για να συνεχίσουν με το φεστιβάλ "Isle of Wight" της Αγγλίας, στις 30 Αυγούστου. Ακολούθησε μία ακόμη, δίμηνη περιοδεία στην Βόρεια Αμερική, για να κλείσουν την χρονιά με εμφανίσεις στην Αγγλία και την Γαλλία. Οι περιοδείες τους συνεχίστηκαν σε Ευρώπη και Αμερική καθ' όλη την διάρκεια του 1970, με το συγκρότημα να παίζει σχεδόν ολόκληρο το "Tommy".
Το επίπεδο της μουσικότητας τους, τους είχε καθιερώσει ως ένα από τα καλύτερα και δημοφιλέστερα συγκροτήματα της εποχής τους. Το υψηλό επίπεδο των ζωντανών τους εμφανίσεων αποτυπώθηκε στο ζωντανά ηχογραφημένο άλμπουμ "Live at Leeds", το οποίο κυκλοφόρησε τον Μάιο του 1970 και θεωρείται ένα από τα καλύτερα, ζωντανά ηχογραφημένα άλμπουμ όλων των εποχών.

Τραγούδια του δίσκου

1. Overture (Townshend) - 3:50
2. It's a Boy! (Townshend) - 2:07
3. 1921 (Townshend) - 3:14
4. Amazing Journey (Townshend) - 3:25
5. Sparks (Townshend) - 3:45
6. The Hawker (Sonny Boy Williamson II) - 2:15
7. Christmas (Townshend) - 5:30
8. Cousin Kevin (Entwistle) - 4:03
9. The Acid Queen (Townshend) - 3:31
10. Underture (Townshend) - 9:55
11. Do You Think It's Alright? (Townshend) - 0:24
12. Fiddle About (Entwistle) - 1:26
13. Pinball Wizard (Townshend) - 3:50
14. There's a Doctor (Townshend) - 0:25
15. Go to the Mirror! (Townshend) - 3:50
16. Tommy Can You Hear Me? (Townshend) - 1:35
17. Smash the Mirror (Townshend) - 1:20
18. Sensation (Townshend) - 2:32
19. Miracle Cure (Townshend) - 0:10
20. Sally Simpson (Townshend) - 4:10
21. I'm Free (Townshend) - 2:40
22. Welcome (Townshend) - 4:30
23. Tommy's Holiday Camp (Moon) - 0:57
24. We're Not Gonna Take It (Townshend) - 6:45

Βραβεία

Tommy (άλμπουμ)
Ηνωμένο Βασίλειο (BPI Certification): Χρυσός 
Ηνωμένες Πολιτείες (RIAA Certification): 2 x πλατινένιος 
Γαλλία (SNEP Certification): Χρυσός